Apple Watch Ultra 3 vil advare om forhøjet blodtryk

Apple er på vej med en ny generation af sit robuste smartwatch – Apple Watch Ultra 3 – og en af de største nyheder bliver en sundhedsfunktion, der kan advare brugeren om forhøjet blodtryk. Funktionen kommer dog uden konkrete tal, men kan indikere, at man befinder sig i en tilstand af hypertension.

Det er techjournalisten Mark Gurman, der rapporterer, at funktionen har været under udvikling i flere år og nu er klar til at blive lanceret. I stil med den eksisterende søvnapnø-detektor vil uret give en notifikation, hvis det registrerer mønstre, der tyder på vedvarende forhøjet blodtryk.

Apple Watch Ultra 3 får desuden to andre nye funktioner, der især vil tiltale dem, der bruger uret i naturen eller uden for mobilnettet. For det første får uret mulighed for at sende beskeder via satellit – helt uden iPhone. Det sker gennem Globalstars satellitnetværk, som også anvendes af iPhone. Dermed kan brugeren sende nødbeskeder eller holde kontakt i områder uden mobil- eller wifi-dækning.

Endelig får uret for første gang 5G-forbindelse, dog i den strømbesparende Redcap-version, som giver hurtigere og mere stabil datatrafik uden at dræne batteriet unødigt.

Apple Watch Ultra 3 ventes lanceret i efteråret sammen med nye iPhone-modeller og iOS 18.

Læs også vores anmeldelse af Apple Watch Series 10.

Apple Watch Ultra 3 vil advare om forhøjet blodtryk