Apple tvinges til at stoppe salg af Apple Watch

Apple er blevet tvunget til at stoppe for salget af Apple Watch Series 9 og Ultra 2 i hjemlandet USA. Årsagen er en patentsag om den sensor, der måler iltniveau i blodet. En patentsag som Apple tabte og derfor nu må tage drastiske skridt.

Allerede i morgen, den 21. december, forsvinder urene fra Apples onlinebutik. Og den 24. december fjernes de også fra de fysiske butikker. Det bekræfter Apple over for websitet 9to5mac.

Sagen, der står mellem Apple og firmaet Masimo, har kørt gennem længere tid. Allerede i januar gav retten Masimo medhold og i oktober blev den beslutning så stadfæstet af International Trade Comission, ITC.

Dommen betyder, at Apple hverken må sælge eller importere ure med iltmålingsteknologien i hjemlandet efter den 25. december. De eksemplarer, der er på lager hos andre forhandlere, må fortsat sælges, men det er en stakket frist. Dommen betyder, at urene heller ikke må sælges til forhandlere, så opretholdes salgsstoppet, vil det altså betyde, at butikkerne på et tidspunkt løber tør.

Stoppet gælder som sagt kun Series 9 og Ultra 2, der begge blev lanceret i september. Apple Watch SE må fortsat sælges, da den ikke indeholder den omstridte teknologi.

Læs også: Apple Watch Series 9 anmeldelse – Meget lidt nyt.

Sensoren, der måler iltniveau i blodet, blev første gang introduceret med Apple Watch Series 6 i 2020.

Apple tvinges til at stoppe salg af Apple Watch